ಪಾರ್ಟಿ ಮಾಡುತ್ತಾ ‘ಹೌದು ಹುಲಿಯಾ’ ಎಂದ ಚೀನಿಯರು

ಧಾರವಾಡ: ಉಪಚುನಾವಣೆ ಸಂದರ್ಭದಲ್ಲಿ ರಾಜ್ಯದಲ್ಲಿ ಭಾರೀ ವೈರಲ್ ಆಗಿದ್ದ ಹೌದು ಹುಲಿಯಾ ಉದ್ಘೋಷ ಈಗ ದೂರದ ಚೀನಾ ದೇಶವನ್ನೂ ತಲುಪಿದೆ.

ಹೌದು. ಚೀನಾ ದೇಶದ ಶೆಂಜಿನ್ ನಗರದಲ್ಲಿ ಭಾರತೀಯ ದೇಸಿ ಶೈಲಿಯಲ್ಲಿ ಪಾರ್ಟಿ ಮಾಡಿರುವ ನಾಲ್ವರು ಚೀನಿ ಯುವಕರು ವಿಸ್ಕಿ ಕುಡಿಯುತ್ತ ಹೌದು ಹುಲಿಯಾ ಡೈಲಾಗ್ ಹೇಳಿ ಖುಷಿಪಟ್ಟಿದ್ದಾರೆ. ಚೀನಾ ದೇಶ ಶೆಂಜಿನ್ ನಗರದ ಜೆಮ್ಮಿ, ಹೆನ್ರಿ, ಜೆಫ್ ಹಾಗೂ ಜಾಯ್ ಕ್ಸೋ ಟ್ಯಾಂಗ್ ಅವರು ಭಾರತೀಯ ದೇಸಿ ಶೈಲಿಯಲ್ಲಿ ಪಾರ್ಟಿ ಮಾಡುತ್ತ ಹೌದು ಹುಲಿಯಾ ಎಂದಿದ್ದಾರೆ.

ಧಾರವಾಡ ಮೂಲದ ಶಶಿ ಶಿರಗುಪ್ಪಿ ಅವರು ಸದ್ಯ ಚೀನಾದಲ್ಲಿ ನೆಲೆಸಿದ್ದಾರೆ. ಅವರ ಜೊತೆಯಲ್ಲಿ ಚೀನಿ ಸ್ನೇಹಿತರು ಪಾರ್ಟಿ ಮಾಡುತ್ತಿದ್ದಾಗ ಶಶಿ ಅವರ ಬಾಯಿಂದ ಹೌದು ಹುಲಿಯಾ ಎಂಬುದನ್ನು ಕೇಳಿ ಅವರು ಹಾಗೆಯೇ ಉದ್ಘೋಷ ಹೊರಡಿಸಿದ್ದಾರೆ. ಕನ್ನಡದ ದೊಡ್ಮನೆ ಹುಡ್ಗ ಚಿತ್ರದ ‘ತ್ರಾಸ್ ಆಕ್ಕತಿ’ ಹಾಡು ಹಾಕಿಕೊಂಡು ಪಾರ್ಟಿ ಮಾಡಿರುವ ಈ ಚೀನಿಯರನ್ನು ಪಾರ್ಟಿ ಹೇಗಿತ್ತು? ಊಟ ಹೇಗಿತ್ತು? ಡ್ರಿಂಕ್ಸ್ ಹೇಗಿತ್ತು ಎಂದು ಕೇಳಿದಾಗ ಹೌದು ಹುಲಿಯಾ ಎಂದು ಪ್ರತಿಕ್ರಿಯೆ ನೀಡಿದ್ದಾರೆ.

ಈ ದೃಶ್ಯವನ್ನು ಶಶಿ ಅವರು ವಿಡಿಯೋ ಮಾಡಿ ತಮ್ಮ ಯುಟ್ಯೂಬ್ ಚಾನಲ್‍ಗೆ ಅಪ್ಲೋಡ್ ಮಾಡಿದ್ದಾರೆ. ವಿಡಿಯೋದಲ್ಲಿ ಚೀನಿಯರ ಬಾಯಲ್ಲಿ ನಮ್ಮ ಕನ್ನಡ ಭಾಷೆ ಕೇಳುತ್ತಿರುವುದು ಖುಷಿಯಾಗುತ್ತಿದೆ ಎಂದು ಶಶಿ ಹೇಳಿದ್ದಾರೆ.